
			SINOPSI 


			 


			Eduard Olesti, una nova veu poètica que és tota una revelació. Premi Ausiàs March 2023. 


			El jurat ha valorat especialment la força imaginativa dels poemes, el to vindicatiu del conjunt i la potència d’una veu poètica que no s’encalla en el que és privatiu d’un individu aïllat, sinó que assumeix a plena consciència una alta càrrega generacional. 

			poemes blaus 


			

	 

	 	
	 
   


			foc 


			 


			en algun poble del món 


			

			hi haurà algú que hi mor cremat 


			

			imagina el color d’aquells crits 


			

			l’olor d’aquells crits 


			

			el tacte del fum 


			 


			en un altre poble del món 


			

			hi haurà algú que s’obre una birra 


			

			algú que bocabada mirant el seu foc 


			

			dins la seva llar de foc 


			

			i per més que sembli inversemblant 


			

			en aquell foc 


			

			només hi veu 


			

			aquell foc 


			

	 

	 	
	 
   


			primavera 


			 


			plouen merles 


			

			estenc els braços, faig voltes, somric davant la lucidesa 


			

			a barcelona plouen merles 


			

			dels balcons, dels terrats, dels gratacels, dels bens immobles en general 


			

			plouen merles 


			

			miro el cel i obro la boca 


			

			i plouen merles per impagament, plouen merles per depressió, plouen merles per mals de mar, plouen merles per absències, plouen merles per desesperació, plouen merles per desídia, plouen merles per sistema 


			

			i tu ho veus 


			

			i jo ho veig 


			

			i tots fem com si 


			

			com si, com si, com si 


			

	 

	 	
	 
   


			el meu aniversari 


			 


			és el meu aniversari 


			

			tot és blau 


			

			és el meu aniversari 


			

			m’he dutxat tres vegades 


			

			és el meu aniversari 


			

			billie holliday 


			

			és el meu aniversari 


			

			barcelona és groga 


			

			és el meu aniversari 


			

			els llibres em cauen (rajoles i escampall de lletres) 


			 


			arribarà el dia que em trobaré per la mistral un excol·lega de joventut 


			

			i m’explicarà, sense que jo l’hi pregunti, que està tan bé 


			

			i em preguntarà que què tal jo 


			

			i li diré que em medico, que estic mig deprimit 


			

			i que em sento tan sol 


			

			i mig ploraré 


			

			i mig m’abraçarà 


			

			i mig em dirà de quedar 


			

			i mig em dirà que m’escriurà 


			

			però no ho farà mai 


			

			se n’oblidarà 


			

			se’n mig oblidarà 


			

	 

	 	
	 
   


			demano perdó 


			 


			com el cel 


			

			m’he mostrat indiferent als vostres udols de gat 


			

			m’he posat les mans a les butxaques d’una gavardina passada de moda quan ens hem creuat per la mateixa vorera —sempre una mica massa a prop 


			

			per evitar sentir-me un inútil davant els incendis dels núvols, he vist el seu reflex al llac i he pensat: ah, com a mínim és foguerada sota l’aigua 


			

			he anat a votar en dies equivocats: dels col·legis electorals en sortien nens en camions militars direcció melilla 


			

			he vist un llauner paquistanès incendiant-se davant del teatre nacional de catalunya i he aprofitat l’avinentesa per encendre’m-hi —curosament— un cigarro, havent comprovat abans que ningú em mirava 


			

			et vaig deixar una novel·la de gabriel garcía márquez tot i que sabia que no te la llegiries mai 


			

			he somrigut en veure que era jo a qui ton pare pegava 


			

			com el cel 


			

			he vist que els turistes anorreen la meva ciutat, que la usura ha venut un conte inexistent i, ploramiques, n’he escrit un vers 


			

			i prou 


			

	 

	 	
	 
   


			la quotidianitat 


			 


			la quotidianitat em fot fàstic 


			

			vull una vida on no m’hagi de rentar els cabells, cuinar tàpers de plàstic o acomodar burgesos en aquest teatre! 


			

			vull aventures intempestives en croades contra feixistes, cowboys i alienígenes! 


			

			vull ser com ernest hemingway però treballat emocionalment! 


			

			vull ser mike wazowski! 


			

			què és això d’haver d’anar al metge de malalties de transmissió sexual i que et truquin a casa mentre cagues? 


			

			la filosofia dels petits plaers de cada dia és una martingala gavatxa i contrarevolucionària! 


			

			tallar-se les ungles! 


			

			fer cua! 


			

			enterrar els vius! 


			

			gots buits sobre la taula del menjador! 


			

			la ràdio, déu meu la puta ràdio! 


			

			fer-se vell sense adonar-se’n! 


			

			a qui li toca rentar els plats? insofrible! 


			

			ja no puc més de quotidianitat 


			

			estic en contra de la quotidianitat 


			

			molt en contra de la quotidianitat 


			

			i mira que escric per acabar amb la quotidianitat 


			

			però sempre em queda brut algun plat 


			

	 

	 	
	 
   


			el meu primer atac d’angoixa 


			 


			crec que avui he tingut el meu primer atac d’angoixa 


			

			o, com a mínim, una cosa similar al que surt a la viquipèdia si hi escrius atac d’angoixa 


			

			quan m’he calmat 


			

		he anat a comprar-me un carregador de mòbil 


			

			de camí m’he trobat un noi àrab estabornit 


			

			rodejat de llum blava 


			

			no hi havia sang 


			

			més enllà de les parets de la meva habitació 


			

			he vist discoteques amb multituds que ballaven en silenci 


			

			sembla ser que un atac d’angoixa és voler tornar a la infància a cop de sanglot 


			

	 

	 	
	 
   


			plou a barcelona 


			 


			he sortit a comprar el pa (ha pujat de preu) 


			

			i un tomàquet (ha pujat de preu) 


			

			i he pujat les escales del pis (que han pujat de preu) 


			 


			veïns efímers escolten pantalles 


			

			la música, no?, i la seva capacitat de mimesi de l’aproximació humana al no-res 

